laion/Wikipedia-Exotic huggingface dataset:
קורמורן אנטארקטי

קורמורן אנטארקטי (שם מדעי: Leucocarbo bransfieldensis) הוא מין במשפחת הקורמורניים שהוא אחד משני מינים החיים ביבשת אנטארקטיקה, ביחד עם המין קורמורן קיסרי שבעבר הוא היה תת-מין שלו. תפוצתו הוא באיי שטלנד הדרומיים ובדרום האוקיינוס האטלנטי וכן בקצה הצפוני של יבשת אנטארקטיקה. הוא צבוע שחור למעלה ולבן למטה ויש לו ציצה שחורה על ראשו, טבעות עיניים כחולות וכתם צהוב על מקורו. הוא דומה מאוד לקורמורן הקיסרי וההבדלים ביניהם בעיקר גנטיים. אורכו 77 ס"מ ומשקלו 2.5-3 ק"ג. הקורמורן מוצא את מזונו בים והוא מומחה בשחייה תת-מימית. הוא מחפש דיונונים, קריל ודגים אנטארקטיים. האוקיינוס הדרומי שופע במזון והקורמורנים יכולים לשבוע במהירות ולייבש את כנפיהם. בחורף ובסתיו הקורמורנים נודדים צפונה לאיים דרומיים בדרומו של האוקיינוס האטלנטי ושבים רק באביב. מדיה וקבצים בנושא קורמורן אנטארקטי בוויקישיתוף קורמורן אנטארקטי, באתר ITIS (באנגלית) קורמורן אנטארקטי, באתר NCBI (באנגלית) קורמורן אנטארקטי, באתר GBIF (באנגלית)
קורמורן כחול-עין

קורמורן כחול-עין (שם מדעי: Leucocarbo) הוא סוג עופות ימיים במשפחת הקורמורניים המכיל בין 8 ל-14 מינים. בעבר היה שייך לסוג קורמורן (Phalacrocorax). לקורמורן כחול העין נוצות שחורות לבנות עם עיניים כחולות ובליטה צהובה מעל המקור הכהה והמעוקל שלו. הקורמורנים מתמחים בשחייה תת-מימית בחיפוש אחר טרף: דגים, סרטנים, דיונונים וקריל. לאחר השחייה הם מתייבשים על הסלעי החוף. הם מעופפים איטיים והולכים לאט מאוד. הם מתרבים על סלעים בדרום האוקיינוסים ומצויים באיים סביב אמריקה הדרומית עד לניו זילנד. הם המדרימים ביותר מבין הקורמורנים ומגיעים עד לאנטארקטיקה, אך מצויים בה רק באביב ובקיץ. קורמורן גואניי (Leucocarbo bougainvillii) קורמורן קיסרי (Leucocarbo atriceps) קורמורן ג'ורג'יה הדרומית (Leucocarbo georgianus) קורמורן אנטארקטי (Leucocarbo bransfieldensis) קורמורן האי הרד (Leucocarbo nivalis) קורמורן מגלני (Leucocarbo magellanicus) קורמורן קורטז (Leucocarbo melanogenis) קורמורן מקווארי (Leucocarbo purpurascens) קורמורן קרגלן (Leucocarbo verrucosus) קורמורן מלכותי ניו זילנדי (Leucocarbo carunculatus) קורמורן אוטגו (Leucocarbo chalconotus) קורמורן פובו (Leucocarbo stewarti) קורמורן צ'טהאם (Leucocarbo onslowi) קורמורן קמפבל (Leucocarbo campbelli) קורמורן אוקלנד (Leucocarbo colensoi) קורמורן באונטי (Leucocarbo ranfurlyi) מדיה וקבצים בנושא קורמורן כחול-עין בוויקישיתוף קורמורן כחול-עין, באתר ITIS (באנגלית) קורמורן כחול-עין, באתר NCBI (באנגלית) קורמורן כחול-עין, באתר GBIF (באנגלית)
צבי קינסטליכר

הרב צבי קינסטליכר (תרל"א, 1871 - ז' באדר א' תשכ"ה, 9 בפברואר 1965) היה רב ופוסק הונגרי בטרנסילבניה שלפני השואה. נולד לאריה, בעיירה האנסדורף (אנ') שליד פרשבורג. מגיל תשע למד בישיבת הרב חיים אליעזר דייטש בעיר הולדתו. בגיל 14 עבר ללמוד בישיבתו של הרב משה גרינוולד בעל ערוגת הבושם בהומנא ולאחר מכן בקישווארדה. בשנת תרנ"א עבר ללמוד בישיבתו של הרב שמחה בונם סופר בפרשבורג. הוסמך להוראה מרבותיו הרב סופר והרב גרינוולד, וכן מרבה של סמיהאי הרב יהודה גרינפלד, ומהרב מרדכי וינקלר. לאחר נישואיו נתקבל כרב העיר באנפי-האניאד (Huedin) במחוז קלוז' ובשנת תרע"ג נתקבל כרב לקהילת הסטטוס קוו ("ספרדית"). בעיר סיביו (הערמאנשטאדט) בה ניהל את עדתו עד עלייתו לישראל בשנת תש"ט. בישראל עמד בראש "אהבת-ציון כולל זיבנבורגן" של יוצאי טרנסילבניה. העדיף להתרחק מעיסוק בענייני ציבור. נפטר בגיל 94 והובא לקבורה בחלקת הרבנים בהר המנוחות. ספרו שו"ת באר צבי ובאר צבי על התורה פורסמו לאחד פטירתו בשנת תשל"א. חתנו היה הרב בצלאל שטרן, רב במלבורן ובווינה, מחבר שו"ת "בצל החכמה". צבי קינסטליכער, שו"ת באר צבי, מהדורת ירושלים, תשל"א, באתר היברובוקס *יצחק יוסף כהן, חכמי טרנסילבניה, מכון ירושלים, ירושלים, תשמ"ט עמ' 207 *יצחק יוסף כהן, חכמי טרנסילבניה, מכון ירושלים, ירושלים, תשמ"ט עמ' 207 התפלגה מהקהילה האורתודוקסית ב-1920. יוסף עוגני, לקורות היהדות בטרנסלבניא, 1950. עמ' 117. חתימתו על קול קורא לעזרה לקרן השביעית בשנת השמיטה
קורמורן קטן

קורמורן קטן (שם מדעי: Microcarbo) הוא סוג של עופות ימיים ממשפחת הקורמורניים. בעבר הם נכללו בסוג קורמורן. סוג זה כולל את מיני הקורמורנים הקטנים ביותר. הם חיים בחופי ימים ובאגמים וביצות בין אירופה לאוסטרליה. למינים אלה נוצות כהות מעט ומקור וצוואר קטן יותר משאר הקורמורנים. כמותם הם שחיינים מוצלחים מתחת למים ומהם משיגים את מזונם הכולל דגים ויצורים קטנים נוספים. הם חיים בלהקות על סלעים או על עצים בקרבת המים. בסוג זה 5 מינים ועוד אחד נכחד. קורמורן הכתר (Microcarbo coronatus) קורמורן ג'אווה (Microcarbo niger) קורמורן קטן דוגוני (Microcarbo melanoleucos) קורמורן גמדי (Microcarbo pygmeus) קורמורן קנים (Microcarbo africanus) Microcarbo serventyorum - נכחד מדיה וקבצים בנושא קורמורן קטן בוויקישיתוף קורמורן קטן, באתר ITIS (באנגלית) קורמורן קטן, באתר NCBI (באנגלית) קורמורן קטן, באתר האנציקלופדיה של החיים (באנגלית) קורמורן קטן, באתר GBIF (באנגלית)
אנטון פון זלצה

אנטון איגורוביץ' פון זלצה (ברוסית: Анто́н Его́рович За́льца; 22 באוקטובר 1843 - 9 במרץ 1916) היה גנרל בצבא האימפריה הרוסית אשר פיקד על הארמייה הרביעית במלחמת העולם הראשונה. זלצה נולד ב-22 באוקטובר 1843, בעיר לוגה שבמחוז לנינגרד, האימפריה הרוסית. אביו איגור אנטונוביץ' פון זלצה (1795–1874), היה קולונל בצבא האימפריה הרוסית. אמו הייתה אלכסנדרה לבית ברוסינוי. ב-1862 סיים את בית הספר לצוערים, והתגייס כלייטננט לצבא. הוא הוצב בחיל המשמר הקיסרי, והשתתף עמו בדיכוי מרד ינואר בפולין ב-1863. על אומץ הלב שגילה במהלך דיכוי המרד, קיבל את עיטור סנט סטניסלב דרגה שלישית עם חרבות, ואת עיטור סנט אנה דרגה רביעית. ב-30 באוגוסט 1867 הועלה לדרגת סטארשי לייטננט, וב-20 באפריל 1869 הועלה לדרגת קפיטן. הוא לחם בהצטיינות במהלך המלחמה העות'מאנית-רוסית (1877–1878), ושימש כאחד מאנשי מטהו של מיכאיל ניקולאייביץ', הנסיך הגדול של רוסיה, ובהמשך כשלישו האישי. ב-1878 הוענק לו עיטור גאורגי הקדוש, וב-4 בפברואר 1879 הועלה לדרגת פודפולקובניק ומונה למפקד גדוד החי"ר הקווקזי ה-1. ב-15 באוקטובר 1881 הוא הועלה לדרגת פולקובניק, וב-19 ביולי 1889 הועבר לפקד על רגימנט החי"ר הסיבירי ה-80. ב-8 במרץ 1895 הועלה לדרגת גנרל מיור ומונה למפקד הבריגדה הקווקזית ה-1. ב-14 באפריל 1902 הועלה לדרגת גנרל לייטננט ומונה למפקד הדיוויזיה ה-24. בין 1904–1905 פיקד על הדיוויזיה הראשונה של המשמר, בין 1905–1906 על הקורפוס ה-22, ובין 1906–1908 על הקורפוס ה-1. ב-13 באפריל 1908 הועלה לדרגת גנרל חיל הרגלים, וב-1911 מונה למפקד המחוז הצבאי קאזאן. ערך מורחב – מלחמת העולם הראשונה עם פרוץ מלחמת העולם הראשונה באוגוסט 1914 הופרשו הכוחות הצבאיים של המחוז הצבאי קאזאן לצורך יצירת הארמייה הרביעית אשר זלצה מונה כמפקדה. הארמייה נכללה במסגרת החזית הדרום-מערבית, ופלשה לגליציה אשר הייתה תחת שליטת האימפריה האוסטרו-הונגרית. בחלק האחרון של אוגוסט הובס זלצה בידי האוסטרים בקרב קרשניק, ובשל כך הודח מפיקודו על הארמייה והוחלף באלכסיי אברט. הוא הוחזר לתפקיד של מפקד המחוז הצבאי קאזאן, ומונה גם כחבר ועדה לפצועי מלחמה. ב-8 בנובמבר מונה למפקד מבצר פטרופבלובסקיה בסנקט פטרבורג. הוא נפטר ב-9 במרץ 1916 בגיל 72. מקום קבורתו לא ידוע. מדיה וקבצים בנושא אנטון פון זלצה בוויקישיתוף אנטון פון זלצה (ברוסית)
קורמורן סוקוטרה

קורמורן סוקוטרה (שם מדעי: Phalacrocorax nigrogularis) הוא מין עוף ימי ממשפחת הקורמורניים. עוף זה אנדמי למפרץ הפרסי ולאזור החופים של ערב הסעודית. הוא קרוי על שם האי סוקוטרה בו הוא מתרבה. אורך הקורמורן 80 ס"מ והוא בעל גוף שחור וכפות רגליים צהובות. המקור בהיר ומעוקל בקצהו והקורמורן מצוי רוב זמנו בתוך הים, מחפש דגים ודיונונים למזון. להקות הקורמורנים שוחים יחדיו בכמויות של 25,000 פרטים יחד בים ומקננים בכמויות עצומות של מעל 250,000 פרטים. ואולם מצב השימור של הקורמורנים מצוי בירידה עקב הפגיעה באזורי הרבייה שלהם ועקב הזיהומים שנוצרים באזורי הדיג של המפרץ. מדיה וקבצים בנושא קורמורן סוקוטרה בוויקישיתוף קורמורן סוקוטרה, באתר ITIS (באנגלית) קורמורן סוקוטרה, באתר NCBI (באנגלית) קורמורן סוקוטרה, בבסיס הנתונים ARKive (באנגלית) קורמורן סוקוטרה, באתר GBIF (באנגלית) קורמורן סוקוטרה באתר הרשימה האדומה של IUCN
צ'ארלי

האם התכוונתם ל... קיצור מקובל של השם צ'ארלס צ'ארלי – סרט קולנוע אמריקאי זוכה אוסקר משנת 1968 צ'רלי וחצי – סרט-קומדיה ישראלי צ'רלי XCX – זמרת בריטית צ'רלי איירליינס – חברת תעופה קפריסאית המלאכיות של צ'רלי – סדרת טלוויזיה אמריקאית המלאכיות של צ'רלי (סרט, 2000) – סרט משנת 2000 צ'ארלי והשוקולדה – ספר ילדים אתגר צ'ארלי צ'ארלי – תופעת אינטרנט הכוללת משחק עפרונות ונייר שבו מזמנים רוח רפאים בשם צ'ארלי. האות C באלפבית צלילי באנגלית צ'ק פוינט צ'ארלי (נקודת ביקורת C) – מעבר הגבול הנודע ביותר בחומת ברלין בתקופה בה הייתה העיר ברלין חצויה לשני חלקים אישים ששמם הפרטי הוא צ'ארלי אישים ששמם הפרטי הוא צ'ארלי צ'ארלס
מישור הזמן

מישור הזמן הוא מונח המתייחס לניתוח של פונקציות מתמטיות, אותות פיזיקליים או סדרות הזמן של מידע כלכלי או סביבתי ביחס לזמן. במישור הזמן, אות או ערך של פונקציה מיוצג על ידי המספרים ממשיים שלו, במקרה של זמן רציף, או על ידי מופעים נפרדים שונים במקרה של זמן בדיד. אוסצילוסקופ הוא כלי נפוץ המשמש להמחיש אותות מהעולם האמיתי במישור הזמן. גרף במישור הזמן מראה כיצד אות משתנה עם הזמן, ואילו גרף במישור התדר מראה כמה מהאות נמצא בתוך כל תדר בטווח תדרים נתון. השימוש במונחים הנגדיים, מישור הזמן ומישור התדר התפתח בתחום הנדסת תקשורת בארצות הברית בשנות ה-1940 המאוחרות, כשהם מופיעים יחד ללא הגדרה עד 1950. כאשר ניתוח משתמש בשנייה או כפולה שלה כיחידת מדידה, אז הוא במישור הזמן. כאשר ניתוח משתמש ביחידות מקבילות כגון הרץ, אז הוא במישור התדר. מדיה וקבצים בנושא מישור הזמן בוויקישיתוף Lee, Y. W.; Cheatham, T. P., Jr.; Wiesner, J. B. (1950). "Application of Correlation Analysis to the Detection of Periodic Signals in Noise". Proceedings of the IRE. 38 (10): 1165–1171. doi:10.1109/JRPROC.1950.233423.
וו ונג'ון

הרפובליקה העממית של סין זהו שם סיני; שם המשפחה הוא וו. וו ונג'ון (בסינית: 吴文俊, לעיתים נכתב וו ון-צון; 12 במאי 1919 - 7 במאי 2017) היה מתמטיקאי סיני וחבר באקדמיה הסינית למדעים (CAS). מוצאה של משפחתו של וו הוא מג'יאשאן במחוז ג'ג'יאנג. הוא עצמו נולד בשאנגחאי, וסיים את לימודיו באוניברסיטה הלאומית ג'יאו טונג בשנת 1940. ב-1945, וו לימד מספר חודשים באוניברסיטת האנגג'ואו (מאוחר יותר התמזגה לתוך אוניברסיטת ג'ג'יאנג) בהאנגג'ואו. ב-1947, הוא נסע לצרפת לצורך השתלמות באוניברסיטת שטרסבורג. ב-1949 הוא קיבל את הדוקטורט על עבודתו Sur les classes caractéristiques des structures fibrées sphériques, שנכתבה בהנחיית שארל אהרסמן. לאחר מכן, הוא עבד בפריז עם רנה תום וגילה את מחלקת וו ונוסחת וו בטופולוגיה אלגברית. בשנת 1951 הוא פנה ללימודי פוסט-דוקטורט באוניברסיטת פקינג. עם זאת, ייתכן שוו היה בין גל החזרה של אקדמאים סינים שעבדו במערב שבא שבעקבות הדחתו של צ'יאנג קאי שק מהיבשת ב-1949, על-פי עדות ראייה של המתמטיקאי הצרפתי מרסל ברז'ה, היות שהוא נעלם מצרפת יום אחד, בלי לומר מילה לאיש. בשנת 1957 נבחר להיות חבר של האקדמיה הסינית למדעים. ב-1990, הוא נבחר כחבר באקדמיה למדעים של העולם השלישי. יחד עם יואן לונגפינג, הוענק לו הפרס הלאומי העליון למדע וטכנולוגיה על ידי הנשיא ג'יאנג דזה-מין בשנת 2000, כשהחלו להעניק את הפרס, הנחשב כפרס המדעי והטכנולוגי הגבוה ביותר בסין. הוענק לו גם פרס TWAS ב-1990 ופרס שאו ב-2006. הוא היה הנשיא של האגודה הסינית למתמטיקה. הוא נפטר ב-7 במאי 2017, 5 ימים לפני יום הולדתו ה-98. המחקר של וו כלל את התחומים הבאים: טופולוגיה אלגברית, גאומטריה אלגברית, תורת המשחקים, היסטוריה של המתמטיקה, מערכת הוכחה אוטומטית. תרומותיו החשובות ביותר היו בתחום הטופולוגיה האלגברית. מחלקת וו ונוסחת וו קרויות על שמו. בתחום ההוכחה האוטומטית, הוא ידוע על שיטת וו. הוא היה גם פעיל בתחום ההיסטוריה של המתמטיקה הסינית. הוא היה העורך הראשי של עשרת הכרכים של הסדרה הגדולה של המתמטיקה הסינית, המקיפים את הזמן למן העת העתיקה ועד תום תקופת שושלת צ'ין. Wen-Tsun, Wu:Rational Homotopy Type: A Constructive Study Via the Theory of the I*-Measure ISBN 0-387-13611-8 Wen-tsun, Wu & Min-de, Cheng, CHINESE MATHEMATICS INTO THE 21ST CENTURY Wen-tsun, Wu, A THEORY OF IMBEDDING IMMERSION AND ISOTOPY OF POLYTOPES IN A EUCLIDEAN SPACE Wen-tsun, Wu,Mechanical Theorem Proving in Geometries. ISBN 3211825061 Wen-Tsun, Wu; Georges Reeb:Sur Les Espaces Fibres Et Les Varietes Feuilletees SELECT WORKS OF WEN-TSUN WU ISBN 9789812791078 Wen-tsun, Wu: Mathematics Mechanization: Mechanical Geometry Theorem-Proving, Mechanical Geometry Problem-Solving and Polynomial Equations-Solving ISBN 0-7923-5835-X Wen-Tsun, Wu, and Hu Guo-Ding, eds, Computer Mathematics ISBN 9810215282 . וו ונג'ון, באתר פרויקט הגנאלוגיה במתמטיקה וו ונג'ון, באתר MacTutor (באנגלית) וו ונג'ון, באתר dblp דף הבית של וו (בסינית) Wenjun Wu (2006). "Autobiography of Professor Wu Wentsun". The Shaw Prize Foundation. אורכב מ-המקור ב-2010-06-03. נבדק ב-2007-09-16. Katz, Mikhail G. (2007). Systolic geometry and topology. Mathematical Surveys and Monographs. Vol. 137. Providence, R.I.: American Mathematical Society. p. 19. ISBN 978-0-8218-4177-8.{{cite book}}: תחזוקה - ציטוט: postscript (link). "Prizes and Awards". The World Academy of Sciences. 2016. זוכי הפרס ב-2006 באתר הפרס. http://m.thepaper.cn/newsDetail_forward_1679596
October (אלבום)

October (אוקטובר) הוא אלבום האולפן השני של להקת הרוק האירית U2. הוא הופק על ידי סטיב ליליווייט ויצא ב-12 באוקטובר 1981 באיילנד רקורדס. בהשראת קבוצה נוצרית בשם "אחוות השלום" בה היו חברים בונו, דה אדג' ולארי מולן ג'וניור, באלבום יש נושאים רוחניים ודתיים רבים. המעורבות שלהם באחוות השלום הובילה אותם להטיל ספק ביחסים שבין האמונה הנוצרית וסגנון החיים של ה"רוק אנד רול", ואיימה לפרק את הלהקה. לפני צאת האלבום יצא השיר "Fire" כסינגל ביולי 1981, ומקביל ליציאת האלבום יצא השיר "Gloria" כסינגל. האלבום קיבל ביקורות מעורבות ולא זכה להשמעות רבות ברדיו. ב-2008 יצאה גרסה מחודשת של האלבום.  לאחר שהשלימו את סיבוב ההופעות לקידום האלבום Boy בפברואר 1981, חברי הלהקה החלו לכתוב חומרים חדשים. הלהקה כתבה חלק מהאלבום במהלך בדיקת סאונד ארוכה במועדון בשם "First Avenue" במיניאפוליס, מינסוטה. ביולי 1981 הם נכנסו לאולפן ההקלטות. כמו אלבומם הראשון, Boy, גם האלבום הזה הוקלט באולפני Windmill Lane שבדבלין, אירלנד. מכיוון שלאחר הופעה בפורטלנד, אורגון, בונו איבד מזוודה ובה מילים לשירים, הלהקה נאלצה לנקוט בגישה מהירה ולאלתר כדי לסיים את האלבום בזמן. הלהקה הזמינה את האולפן מראש עד סוף אוגוסט ולכן הייתה חייבת להמשיך בהקלטות למרות זאת, ואפילו אלתרה חלק מהמילים. בסופו של דבר, המזוודה נמצא באוקטובר 2004, 23 שנים לאחר שאבדה. בונו כינה זאת "מעשה של חסד". כל השירים נכתבו והולחנו על ידי U2.  בונו – שירה דה אדג' - גיטרה, פסנתר, קולות רקע אדם קלייטון - גיטרה בס לארי מולן ג'וניור - תופים אתר האינטרנט הרשמי של October (באנגלית) מידע על האלבום October באתר MusicBrainz מידע על האלבום October באתר AllMusic האלבום October באתר Discogs האלבום October באתר ספוטיפיי האלבום October באתר דיזר האלבום October באתר אפל מיוזיק האלבום October באתר טיידל האלבום October באתר יוטיוב Flanagan (1995), pages 46–48 "U2 lyrics returned after 23 years". BBC News. 22 באוקטובר 2004. נבדק ב-20 במאי 2010. {{cite news}}: (עזרה)
קיוב

האם התכוונתם ל... קובייה – צורה גאומטרית קיוב (סרט) – סרט אימה קנדי משנת 1997 קיוב 2: היפרקיוב (2002) - סרט שני בסדרה קיוב 0 (2004) - סרט שלישי בסדרה קייב – עיר הבירה של אוקראינה בלאק קיוב – חברת מודיעין עסקי אייס קיוב – זמר ראפ ושחקן אמריקאי ומחברי להקת N.W.A קובייה (פירושונים)
בין שתי ערים (סרט, 1917)

בין שתי ערים (באנגלית: A Tale of Two Cities) הוא סרט אילם אמריקני משנת 1917 מסוגת הדרמה היסטורית בבימויו של פרנק לויד, ובכיכובם של ויליאם פרנאם, ג'ול כרמן וצ'ארלס קלארי. הסרט מבוסס על הרומן "בין שתי ערים" מאת צ'ארלס דיקנס. בתקופת המהפכה הצרפתית עורך דין בריטי מציל באומץ לב אציל צרפתי שנדון למוות, והולך במקומו לגיליוטינה. ויליאם פרנאם – צ'ארלס דארניי / סידני קרטון ג'ול כרמן – לוסי מנט צ'ארלס קלרי – מרקיז סן אוורמונד הרשל מאייל – ז'אק דפארג' רוזיטה מרסטיני – מאדאם תרז דפארג' ג'וזף סוויקרד – ד"ר אלכסנדר מנט ראלף לואיס – רוג'ר קליי ויליאם קליפורד – גאבל מארק רובינס – ג'רוויס לורי אוליב וייט – מיס וילארד לואיס – מר סי ג'יי סטרייבר הארי דה ויר – גספרד פלורנס וידור – מימי Goble, Alan. The Complete Index to Literary Sources in Film. Walter de Gruyter, 1999. מדיה וקבצים בנושא בין שתי ערים בוויקישיתוף "בין שתי ערים", במסד הנתונים הקולנועיים IMDb (באנגלית) "בין שתי ערים", במסד הנתונים הקולנועיים KinoPoisk (ברוסית) Goble p.974
בין שתי ערים (סרט, 1911)

בין שתי ערים (באנגלית: A Tale of Two Cities) הוא סרט אילם משנת 1911 בבימויו של ויליאם ג'יי המפרי. הסרט מבוסס על הרומן "בין שתי ערים" מאת צ'ארלס דיקנס שיצא לאור ב-1859. לפי היסטוריון הקולנוע אנתוני סלייד הסרט היה מחולק לשלושה סלילים של 30 דקות בסך הכל. טלמדג' שיחקה בתפקיד קטן בדמות התופרת מימי שמלווה את סידני קרטון אל הגיליוטינה, אבל אותו מוציאים להורג לפניה, והמוות שלה לא מוצג בסרט. הופעת הבכורה של השחקנית לידיה יאמנס טיטוס הייתה בסרט זה. מוריס קוסטלו – סידני קרטון פלורנס טרנר – לוסי מנט ג'ון באני נורמה טלמדג' – אשה בדרך אל הגיליוטינה ויליאם ג'יי המפרי – הדוכס דה אוורמונד פלורנס פולי – ילדתו של חוטב העצים קנת' קייסי – בן הדוכס ראלף אינס ג'יימס ו. מוריסון – אחיו של איכר ג'וליה סוויין גורדון צ'ארלס קנט – ד"ר מנט טפט ג'ונסון ליאו דילייני – דארני ויליאם שיאה – ג'רוויס לורי מייבל נורמנד ארל ויליאמס אדית' סטורי ליליאן ווקר – אחותו של האיכר הלן גרדנר דורותי קלי אדווין ר. פיליפס אלינור רדינוף אניטה סטיוארט לידיה יאמנס טיטוס מדיה וקבצים בנושא בין שתי ערים בוויקישיתוף "בין שתי ערים", במסד הנתונים הקולנועיים IMDb (באנגלית) "בין שתי ערים", באתר AllMovie (באנגלית) "בין שתי ערים", במסד הנתונים הקולנועיים KinoPoisk (ברוסית) "בין שתי ערים" באתר SilentEra Slide, Anthony (2002). Silent Players: A Biographical and Autobiographical Study of 100 Silent Film Actors and Actresses. University Press of Kentucky. pp. 374. ISBN 0-8131-2249-X. Michael Pointer and Anthony Slide, Charles Dickens on the Screen: The Film, Television, and Video Adaptations (Scarecrow Press, 1996), 27.
דן הלפרן

דן הלפרן (נולד בשנת 1942) הוא דיפלומט ועיתונאי ישראלי, אשר היה בעבר בכיר במשרד האוצר וכיהן כציר הכלכלי בשגרירות ישראל בארצות הברית. כיום משמש יו"ר הוועד המנהל של מכון ירושלים למחקרי מדיניות, יו"ר עמותת פסטיבל ישראל, יו"ר האספה הכללית של הצוללת הצהובה ויו"ר דירקטוריון אקדמון ישראל. נולד בירושלים. התגייס לשירות צבאי בחיל המודיעין בשנת 1960. בשנת 1967 השלים תואר ראשון במדעי הרוח באוניברסיטה העברית בירושלים. במהלך לימודיו שימש כתב בפי האתון, עיתון האוניברסיטה העברית. בשנים 1965–1975 שימש כתב כלכלי, עורך ומגיש בקול ישראל ופרשן כלכלי בטלוויזיה הישראלית, בין השאר בתוכנית הרדיו הכלכלית ברשת ב' "על מספרים ואנשים – מגזין המשק והחברה", יחד עם צבי קסלר, יצחק טישלר ויצחק טאוב. בשנת 1963 הצטרף לשירות הציבורי במשרד האוצר. היה יועץ לשר פנחס ספיר, דובר המשרד וסמנכ"ל לקשרים בינלאומיים. בתפקידו זה ניהל בין השאר את פעילות ממשלת ישראל נגד החרם הערבי, שהובילה להעברת חוק בקונגרס האמריקאי שעליו חתם הנשיא קרטר, שהפך את הכניעה לחרם הערבי לעבירה פלילית. בשנת 1979 מונה לציר הכלכלי בשגרירות ישראל בארצות הברית. היה ראש המשלחת הישראלית למשא ומתן על הסכם הסחר החופשי ושותף להגדלת הסיוע האמריקאי לישראל לרבות הפיכתו כולו למענק. בשנת 1986 עזב את השירות הציבורי, ועם חזרתו לישראל הקים יחד עם אלוף במיל' מנחם מרון את חברת איפטיק בע"מ, המייעצת לחברות ישראליות המרחיבות את עסקיהם בעולם ולחברות בינלאומיות שרוצות לפעול בישראל. משמש מנהל החברה עד היום. הלפרן היה יו"ר ועדת ההשקעות בקרנות הנאמנות של ביטוח ישיר, ושימש חבר במועצות המנהלים של חברת החשמל, חברת אל-על, ארזים קופות גמל, קופות הגמל של הבנק הבינלאומי, נייר חדרה, קרן קיסריה ועוד. הלפרן גר בירושלים, נשוי לרונית ואב לחמישה. משנת 1991 ועד היום משמש יו"ר העמותה של פסטיבל ישראל. משנת 2010 ועד היום משמש יו"ר הוועד המנהל של מכון ירושלים לחקר ישראל. משנת 2011 ועד היום משמש יו"ר האספה הכללית של הצוללת הצהובה. בשנים 2006–2012 חבר בחבר הנאמנים באוניברסיטה העברית בירושלים ומכון טרומן. בשנים 2009–2014 יו"ר ההנהלה של מט"י ירושלים. בשנים 1986–1991 היה יו"ר מועצת המנהלים של מוזיאון ישראל. מדיה וקבצים בנושא דן הלפרן בוויקישיתוף דן הלפרן, כנס הרצליה 2003, אתר כנס הרצליה. לירן סהר, "העולם רוצה להחרים את ישראל? אז הוא יצטרך לוותר על מעבדי אינטל ו-Waze", באתר ביזפורטל, 12 באוגוסט 2014 משה ארנס, מחיר ביטול פרויקט הלביא, באתר הארץ, 2 באוגוסט 2016 פסטיבל ישראל הכניס 3.5 מיליון שקלים, באתר וואלה, 9 ביוני 2005 Special Interview Impact of Boycott on Israel, jta.org, ‏April 25, 1975 חברי הנהלת פסטיבל ישראל, באתר jerusalemjazzfestival.org.il, נלקח ב-15 במאי 2017 מכון ירושלים, הוועד המנהל, באתר מכון ירושלים לחקר מדיניות, נלקח ב-15 במאי 2017 הסיוע לעסקים הקטנים והבינוניים - ישיבה של ועדת הכלכלה, באתר אתר הכנסת, ‏י"ח סיון תשע"ג, 27 במאי 2013
מריה אנה מבוואריה

האם התכוונתם ל... מריה אנה מבוואריה (1551–1608) – אמו של פרדיננד השני, קיסר האימפריה הרומית הקדושה מריה אנה מבוואריה (1574–1616) – אשתו של פרדיננד השני, קיסר האימפריה הרומית הקדושה מריה אנה, נסיכת בוואריה (1805–1877) – אשתו של פרידריך אוגוסט השני, מלך סקסוניה מריה אנה ויקטוריה, דוכסית בוואריה – בתו של פרדיננד מריה, הנסיך הבוחר מבוואריה, ואשתו של לואי, הדופן הגדול מריה אנה, ארכידוכסית אוסטריה (1610–1665) – בתו של פרדיננד השני, קיסר האימפריה הרומית הקדושה ואשתו של מקסימיליאן הראשון, הנסיך הבוחר מבוואריה אישים ששמם הפרטי הוא מריה אנה
בוסתן (פירושונים)

האם התכוונתם ל... בוסתן – גן-חקלאי קרוב לבית מבצעי בוסתן – סדרת פשיטות במלחמת ההתשה נחל בוסתן – נחל אכזב בהר הכרמל אישים: שאול בוסתן – מוזיקאי ישראלי
סרקוזי (פירושונים)

סרקוזי (Sarkozy) הוא שם משפחה שמקורו בשפה ההונגרית האם התכוונתם ל... ניקולא סרקוזי – נשיאהּ העשרים ושלושה של צרפת ססיליה סרקוזי – שם שבו הייתה ידועה בעבר ססיליה אטיאס, שהייתה נשואה לנשיא צרפת, ניקולא סרקוזי קרלה ברוני־סרקוזי – זמרת ודוגמנית עבר, אשתו של נשיא צרפת לשעבר, ניקולא סרקוזי
סלינו על כתפינו

"סַלֵּינוּ עַל כְּתֵפֵינוּ" הוא שיר ילדים לשבועות, שנכתב בתרפ"ט (1929) על ידי לוין קיפניס והולחן על ידי ידידיה אדמון. בריאיון לציפי פליישר סיפר לוין קיפניס על השיר: "אז חיברתי רק בית אחד. ההדפסה הראשונה בגליונות לגננות. ב"מחרוזת" הוספתי עוד שני בתים." השיר הולחן בסגנון מודוס מיקסולידי. השיר מתאר את טקס הבאת הביכורים השונים מכל רחבי הארץ והשמחה המלווה לכך. היעד של הצועדים, או מקום התכנסותם מקצות הארץ, אינו נזכר בשיר. השיר הפך עם השנים להמנון של חג השבועות – שיר עליז המשלב אווירת חג ושמחה על האביב, והושר בטקסי הבאת הביכורים, על ידי מבצעים שונים, ביניהם משה דץ ורינת גבאי. לקראת חג השבועות ה'תשע"ז יהודה לויכטר אירח את סיני תור בביצוע של לחן חדש לשיר, בעיבודו של דוד ליפשיץ. אקורדי השיר "סלינו על כתפינו" באתר Tab4u "סלינו על כתפינו" באתר בית לזמר העברי מילות השיר "סלינו על כתפינו" והאזנה לו באתר זמרשת מילות השיר "סלינו על כתפינו" באתר שירונט דוד אסף, סלינו על כתפינו, באתר עונג שבת זאב גלילי, "סלינו על כתפינו", באתר היגיון בשיגעון חתן פרס ישראל למוזיקה לשנת תשל"ד-1974. ציפי פליישר, התפתחותו ההיסטורית של שיר העם העברי" (1964), עמ' 391, 9.7.1963 נתנאל לייפר, ‏יהודה לויכטר וסיני תור - "סלינו על כתפינו", באתר כיכר השבת, 30 במאי 2017
טירת פוסנהופן

טירת פוסנהופן (בגרמנית: Schloss Possenhofen) היא טירה בגרמניה, הנמצאת בעיירה פקינג שבמדינת בוואריה, על יד אגם סטרנברג. הטירה מפורסמת כיום בעיקר בשל העובדה שהנסיכה סיסי גרה בה בילדותה. הטירה נבנתה כטירת עץ ב-1536 בידי יאקוב רוזנבוש (Jakob Rosenbusch), אשר האזור הוענק לו בידי דוכסי בוואריה. הטירה לא נותרה דורות רבים בידי משפחת רונבוש. היא נהרסה בידי השוודים מלחמת שלושים השנים, אולם שוקמה ועברה מספר ידיים עד שב-1760 רכש הגנרל לה רוז (אנ') את כל האזור. ב-1834 רכש את הטירה מקסימיליאן יוזף, דוכס בבוואריה וגר בה יחד עם אשתו לודוביקה, נסיכת בוואריה. מקסימיליאן שיפץ את הטירה, והוסיף לה קומות וקפלה. בתו של מקסימיליאן, הנסיכה סיסי, העבירה בטירה זו את שנות ילדותה המאושרות לפני שנישאה לפרנץ יוזף הראשון והפכה לקיסרית אוסטריה, ומכאן פרסומה של הטירה. בסרטים שנעשו על סיסי, תופסת הטירה מקום חשוב. כך לדוגמה בסדרת האנימציה "סיסי הנסיכה", אשר בה מכונה הטירה בקיצור בשם "פוסי". גם בסרט "סיסי" מ-1955, ישנן סצנות המתרחשות בפוסנהופן, אולם הן צולמו למעשה בטירת פושל (Schloss Fuschl) באזור זאלצקמרגוט באוסטריה. הטירה נותרה בבעלות צאצאיו של מקסימיליאן גם לאחר מלחמת העולם הראשונה ואובדן מעמדה של המשפחה. עם זאת, נעשה בה שימוש פחות ופחות עד שב-1940 היא נמכרה לארגון "הרווחה הלאומית הנציונל-סוציאליסטית" (Nationalsozialistische Volkswohlfahrt), והארגון מסר אותה לידי הלופטוואפה שהשתמש בה כבית חולים. השימוש האינטנסיבי הרס את עיצוב הפנים של הטירה, ופגע גם בעיצוב החיצוני. בתום מלחמת העולם השנייה היסודות היו רעועים וחלקים מהמתחם אף נמצאו בסכנת התמוטטות. היו שהמליצו להרוס את הטירה ולבנות במקומה בית מלון מודרני. ב-1981 רכשו את הטירה בעלים חדשים אשר דאגו לשפץ את המקום. כיום נמצאת הטירה בידיים פרטיות, ולא ניתן לראות אותה מבפנים. עם זאת, שפת האגם כמו גם שני דונם בגנים הקדמיים של הטירה, פתוחים לציבור. מדיה וקבצים בנושא טירת פוסנהופן בוויקישיתוף מידע על הטירה (בגרמנית) מידע על הטירה (בגרמנית)
.k. u. k

בגרמנית, .k. u. k הם ראשי תיבות של קיסרי ומלכותי (kaiserlich und königlich). מונח זה התייחס בהגדרה רחבה למונרך השליט בממלכת הבסבורג בכללותה, ובהגדרה מצומצמת יותר לאימפריה האוסטרו-הונגרית. בעקבות הפשרה האוסטרו-הונגרית של 1867, הפכה האימפריה האוסטרית לממלכה דואלית ונקראה מאז "האימפריה האוסטרו-הונגרית". האימפריה כללה משרדים, פרלמנטים וראשי ממשלות נפרדים, ושליט האימפריה הוכתר הן בתואר "קיסר אוסטריה" והן בתואר "מלך הונגריה". בשל כך כונו המוסדות שהיו תחת שליטתו הישירה ולא תחת הממשלות הנפרדות (למשל הצבא ומשרד החוץ) "קיסריים ומלכותיים". ההונגרים התעקשו שחלקם לא יקופח, ובכל מקום שמוסד כלשהו מכונה "קיסרי" הוא יכונה גם "מלכותי". ראשי התיבות .k. u. k אומצו באימפריה באופן רשמי בעקבות מנשר רשמי של פרנץ יוזף הראשון מ-17 באוקטובר 1889. הם שימשו במסמכים רשמיים, אך גם בגלויות ממשלתיות ובולים. בשל העובדה שבאימפריה חיו לאומים שונים שדיברו שפות שונות, לעיתים נעשה שימוש גם בראשי תיבות אחרים. בהונגרית היו כותבים cs. és k., בצ'כית c. a k., בפולנית C. i K., בסלובנית c. in k., בקרואטית c. i kr. ובאיטלקית I.R..